《贺新郎 其三 过淮阴侯钓鱼台兼谒漂母祠》
清代·俞士彪

秋客多萧索。看船头、西风淅沥，暮云寥廓。落日危亭荒草岸，一叶小舟初泊。

倚双桨、清尊孤酌。欲酹王孙何处问，但汤汤、淮水流如昨。

碑上字，半斑驳。

无聊日把渔竿握。又谁知、渡罂背水，恁多挥霍。千古封侯人不少，大半风尘流落。

叹今世、人情更恶。若肯相逢哀一饭，便万金为报犹惭薄。

吾与母，预相约。

作者简介：原名佩，字季瑮，浙江钱塘（今杭州市）人。诸生，曾官崇仁县丞。与毛先舒、徐士俊、丁澎、毛奇龄、张台柱、洪升等唱和。著有《玉蕤词钞》。